Svend Auken (S), 2001-05-21:
Enhedslisten har fremsat beslutningsforslag om at stille de danske planer om et grønt VE-bevismarked i bero og genindføre, hvad der nok kan virke lidt overraskende,
direkte statsstøtte, altså afskaffe forbrugerbetalingen til elproduktionen fra vedvarende energianlæg.
Forslaget bliver begrundet med, at flere lande i og uden for EU har valgt støttesystemer baseret på fastprismodeller, hvor producenter af strøm fra vedvarende energi garanteres afsætning og en mindstepris.
Da ét af argumenterne for kvotemodellen i sin tid var, at den ville blive fremherskende i EU, mener Enhedslisten nu, at baggrunden for at indføre kvotesystemet ikke længere er til stede.
Beslutningen om VE-bevismarkedet blev vedtaget som en del af elreformaftalen i 1999.
Udbygningen med vedvarende energi var nemlig - som noget meget positivt - efterhånden blevet særdeles omfattende i Danmark og var stadig stigende.
Der var derfor behov for at omlægge støtten, så den blev mere omkostningseffektiv, samtidig med at den på en bedre måde kunne spille sammen med et mere konkurrencebaseret elmarked.
Ved de efterfølgende forhandlinger i EU har det imidlertid vist sig, at der vil gå adskillige år, før støttesystemerne til vedvarende energi bliver harmoniseret.
Samtidig har den afgørelse fra EF-Domstolen, der henvises til i bemærkningerne til forslaget, blåstemplet den tyske ordning med faste priser, som finansieres af de privatejede tyske elselskaber.
Støtteordninger af denne type må derfor forventes at blive anvendt i nogle lande i en årrække endnu.
Jeg synes, det er positivt, når nogle lande, som fremhævet i beslutningsforslaget, indfører støtte i form af garanteret høje priser for at fremme vedvarende energi.
Danmark er imidlertid milevidt foran disse lande
med hensyn til udbygningen med vedvarende energi.
Ingen andre lande forventes i 2003 at opnå en andel på ca. 27 pct. af elproduktionen, som vi forventer at opnå, når man altså vel at mærke ser væk fra de store vandkraftværker i EU.
Regeringen er derfor ikke imod anvendelsen af et fastpris- eller mindsteprissystem.
I Danmark er vi dog som nævnt kommet så langt, at partierne bag elreformen er enige om, at der er behov for gradvis at ændre tilskudssystemet i retning af et mere omkostningseffektivt og markedsbaseret system, som altså både sikrer, at vi får udbygningen, men jo altså også sikrer
forbrugerne.
Hvis den faktisk produktionspris på strøm er under 30 øre, og man skal betale 60 øre i støtte, så ligger der jo et meget voldsomt subsidieprincip, som bliver betalt af andre mennesker, herunder altså først og fremmest dem, der ikke ejer de pågældende anlæg.
Derfor må vi selvfølgelig, når teknologien er til det, omlægge systemerne, så priserne bliver mere omkostningsægte.
Jeg har også lidt svært ved at forstå, hvorfor man vil genindføre den særlige statstøtte.
Det er jo meget store beløb, vi taler om.
Jeg ved godt, at Enhedslisten ikke var med i finanslovforliget for 1999, men der var et meget bredt flertal i Folketinget jo enige om, at der skulle ske en besparelse på 2 mia. kr.
Hvis man nu tager den væsentligste del af det her ud, så er der jo et stort hul i kassen, og jeg kan ikke se, at der skulle være noget ideologisk, andet end hvis selve ordet stat har en eller anden, hvad skal man sige, euforiserende virkning på én.
Ellers må det da være rigtigt, at det er forbruget, der dækker.
Også for at tilskynde til, at vi får omlægninger i retning af energibesparelser osv., må vi have en interesse i det.
Jeg ser ikke nogen grund til at stoppe det igangværende arbejde med VE-bevismarkedet.
Jeg synes, det er en vigtig pionerindsats, vi har sat os for her.
Også selv om det kan vare et stykke tid, før der kommer et fælles EU-marked, så tror jeg, det er godt, at Danmark her som på så mange andre områder er med fremme, hvor det sker.
Jeg tror heller ikke, det er så dårligt, når teknologierne bliver modne, at der så også bliver konkurrence på det her felt mellem producenterne, sådan at vi får det system, at hvis vi mangler strøm, så vil prisen selvfølgelig gå op, og hvis i forhold til de fastsatte behov osv. prisen bliver for lav, så vil det lægge en dæmper. Jeg tror, det er en fornem måde at regulere på, og konform.
Hvis der i øvrigt er én ting, som miljøministre over hele verden er enige om, er det at gøre markederne mere effektive på miljøområdet, altså gøre priserne mere kostægte og skabe reel efterspørgsel, og det er jo præcis det, vi har prøvet at gøre i den danske elreform.
Uanset at der ikke foreløbig kan forventes en harmonisering af støttesystemerne i EU, så arbejder man eksempelvis i Sverige på en model, der ligesom den danske er baseret på udmelding af obligatoriske minimumskvoter.
Den forventes at blive etableret i 2003, og kvotemodellen giver gode muligheder for bilateralt samarbejde.
Selv om hele EU ikke vil være med i første omgang, kan vi godt beslutte os for at gå sammen med andre lande om at udvikle disse nye markedsbaserede støttesystemer.
Lad mig slå fast, at regeringen er indstillet på at indgå i konstruktive drøftelser om indretningen af VE-bevismarkedet.
Det bliver der bl.a. lejlighed til til efteråret, hvor spørgsmålet om CO2-kvoter skal tages op, og hvor de præcise rammer for VE-bevismarkedet skal fastlægges.
Vi skal jo både udmelde kvoterne efter 2003 og fastsætte
disse regler, og der synes jeg, at vi skal have en god og saglig diskussion om, hvordan vi gør det her bedst. Jeg bliver altid ked af det, når jeg skal diskutere energireformen med hr. Søren Kolstrup, for han og jeg er jo enige om mangt og meget her, men energireformen står han uden for, og derfor spejder han hele tiden efter noget, man kan være utilfreds med, og jeg er jo selvfølgelig glad for, det er så lidt, han har fundet indtil nu.
Faktisk er det jo en utrolig velfungerende ordning og noget, der giver international genlyd, når man kan sidde der
Så, om jeg så må sige, er vi på en linje, verdens miljøministre ønsker, at deres regeringer skal slå ind på, og som hele bæredygtighedsdiskussionen mere end noget andet handler om.
Og der ville det jo være dejligt, hvis hr. Kolstrup en dag på det her område - som han jo gør det så brillant på andre områder - forener sig med fremskridets fortrop.